CELEX: 62021TN0431
Language: bg
Date: 2021-07-16 00:00:00
Title: Дело T-431/21: Жалба, подадена на 16 юли 2021 г. — Union nationale des indépendants solidaires/Комисия

18.10.2021   
            
            
               BG
            
            
               Официален вестник на Европейския съюз
            
            
               C 422/18
            
         
      Жалба, подадена на 16 юли 2021 г. — Union nationale des indépendants solidaires/Комисия
      (Дело T-431/21)
      (2021/C 422/25)
      Език на производството: френски
      
         Страни
      
      
         Жалбоподател: Union nationale des indépendants solidaires (Лориан, Франция) (представител: F. Ortega, адвокат)
      
         Ответник: Европейска комисия
      
         Искания
      
      Жалбоподателят иска от Общия съд:
      
                  —
               
               
                  да установи, че Комисията е основала отговора си на жалбата на лично нейно тълкуване на член 153, параграф 4 ДФЕС, което следователно е незаконосъобразно,
               
            
                  —
               
               
                  да установи, че Комисията не е изпълнила задълженията си по Договорите и по-специално посочените в член 105, параграф 1 ДФЕС,
               
            
                  —
               
               
                  да установи, че Cnav и свързаните с нея органи нарушават правилата на ЕС в областта на конкуренцията,
               
            
                  —
               
               
                  да осъди Комисията да заплати на Union syndicale des indépendants solidaires сумата от 2 500 EUR, представляващи адвокатски хонорари,
               
            
                  —
               
               
                  да осъди Комисията да заплати всички съдебни разноски.
               
            
         Основания и основни доводи
      
      В подкрепа на жалбата си срещу Решението Ares(2021)3291074 на Комисията от 18 май 2021 г., с което се отхвърля жалбата му, жалбоподателят изтъква три основания.
      
                  1.
               
               
                  Първо основание: нарушение на член 267 ДФЕС, с който законодателят е възложил само на Съда на Европейския съюз правомощието да се произнася по тълкуването на Договорите. Въз основа на това жалбоподателят прави извода, че Комисията трябва да възприеме като правилно единствено тълкуването, което Съдът е дал на съдържанието на Договорите.
               
            
                  2.
               
               
                  Второ основание: нарушение на член 153, параграф 4 ДФЕС. Жалбоподателят твърди, че не може да бъде прието даденото от Комисията тълкуване на този член, съгласно което проектирането и управлението на системите за социална закрила, включително на пенсионните системи, остава основно отговорност на държавите членки. Жалбоподателят добавя, че Комисията е превишила своите правомощия, за да обоснове отказа си да констатира нарушението на европейските правила в областта на конкуренцията, извършено от посочения в жалбата орган.
               
            
                  3.
               
               
                  Трето основание: нарушение на членове 101, 102 и 105 ДФЕС, тъй като според жалбоподателя една от задачите, възложена на Комисията, е служебно да разследва случаите на нарушение на принципите, посочени в гореспоменатите членове. Жалбоподателят счита, че посоченият в жалбата орган може да бъде разглеждан само като предприятие и въз основа на това стига до извода, че следователно разпоредбите на правото на Съюза в областта на конкуренцията се прилагат спрямо него. Жалбоподателят приема, че монополното положение на Caisse nationale d’assurance vieillesse (Национална пенсионноосигурителна каса) и свързаните с нея органи, е незаконосъобразно.